
Ανακοίνωση Προεδρείου της Συνόδου των Πρυτάνεων


Τις τελευταίες ημέρες επανέρχεται το ζήτημα της μετατροπής των θέσεων ΕΔΙΠ σε βαθμίδες ΔΕΠ του Πανεπιστημίου με αυτόματη νομοθετική ρύθμιση ή προσωποπαγή κρίση. Η Σύνοδος των Πρυτάνεων έχει τοποθετηθεί αρνητικά απέναντι σε μια τέτοια ρύθμιση και φρονεί ότι η ένταξη σε καθηγητικές βαθμίδες δεν μπορεί παρά να βασίζεται στον προγραμματισμό των τμημάτων ως προς τα επιθυμητά αντικείμενα και την ανοικτή προκήρυξη των θέσεων ώστε να επιλεγούν οι καλύτεροι διαθέσιμοι υποψήφιοι. Η εμπειρία από τις λιγοστές (σε σχέση με τις ανάγκες) θέσεις που χορηγήθηκαν και προκηρύχθηκαν την τελευταία διετία δείχνει ότι υπάρχουν πολλοί και καλοί νέοι υποψήφιοι με σημαντικό έργο και δυνατότητες προσφοράς που σήμερα βρίσκονται είτε στο εξωτερικό είτε εκτός της αγοράς εργασίας. Θα ήταν απαράδεκτο να αποκλειστούν από την δυνατότητα διεκδίκησης θέσεων στο ελληνικό πανεπιστήμιο προκειμένου να τακτοποιηθούν συλλήβδην όσοι είχαν παλαιότερα την τύχη να προσληφθούν σε θέσεις επικουρικού προσωπικού. 

